Man maak twee meisies (8) dronk, verkrag hulleArgieffoto ŉ Man van Oos-Londen is tot 20 jaar tronkstraf gevonnis nadat hy twee agtjarige meisies dronkgemaak en verkrag het. Lt. Nkosikho Mzuku, polisiewoordvoerder, het Donderdag gesê die man, Jongikhaya Mzanyama (33), is in die Mdantsane-landdroshof skuldig bevind en gevonnis. “Hy het die twee meisies in Mei 2008 in die Mbekweni-informele nedersetting alkohol ingegee, hulle geld aangebied om skyfies te koop en hulle in sy plakkershut verkrag,” het Mzuku gesê. Ao. Poto Kewuti van die Mdantsane-polisie se eenheid vir gesinsgeweld, kinderbeskerming en seksuele misdrywe, het die saak ondersoek en Mzanyama is in hegtenis geneem . “Ao. Kewuti het die voorval behoorlik ondersoek en goeie bewyse ingedien wat die landdros verplig het om die skuldige swaar te vonnis,” het Mzuku bygevoeg. Die twee slagoffers se familie is tevrede met die uitkoms van die saak en die manier waarop die ondersoekbeampte die saak hanteer het.